Mark Haisma og Pommard er som skabt for hinanden, og der er meget af den samme stil og robusthed over denne 2016'er fra 1er Cru-marken "Les Arvelets" som i de forrige par årgange.
Herfra er druerne mere end gennemsnitligt ekspressive og parfumerede, hvilket Mark håndterer med dels at indlemme 10% hele klaser i gæringen, dels op til 50% nye fade til lagringen. Mosten er som altid naturgæret og vinen aftappet med en minimal tilsætning af SO2 (sulfitter).
Som lovet er aromaen af den imødekommende slags med friske røde kirsebær, tranebær og brombær og får dertil velintegreret support fra krydrede, beskedne fadnoter og en ulmende efterårs-jordbund, der kun vil vinde med yderligere flaskelagring. Smagen er frisk, saftig og kompleks, eftersmagen lang og kødfuld med et lille tannisk bid, der også gør den til en udsøgt madvin.
På bordet kan vi således anbefale frisk pasta med kylling vendt i smør og salvie, svamperisotto eller til den lokale traditions-ledsager: Coq au vin. Vinen kan serveres nu ved 13-15 grader, men vi anbefaler gerne at vente til 2020 eller op til 15 år fra høsttidspunktet.